རང་རིག་དོན་སྟོན་གཏན་གྱི་སྐྱབས་གཅིག་པུ། །འཁོར་ལོའི་མགོན་པོ་པདྨ་ལས་འབྲེལ་ལ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །བྱང་ཆུབ་བར་དུ་རིགས་ཀྱི་བདག་པོར་

བཞུགས། །ཨེ་མ་གསོན་དང་སྐལ་ལྡན་དད་བརྩོན་ཅན། །སྙིང་ནས་དམ་པའི་ལྷ་ཆོས་བརྩོན་པ་ལ། །འཁོར་བར་ངེས་འབྱུང་འགྲོ་ལ་བྱང་སེམས་བསྒོམ། །སྡོམ་དང་དམ་ཚིག་དཔྲལ་བའི་མིག་ལྟར་སྲུངས། །ལུས་ངག་དལ་བར་མ་སྡོད་དགེ་ལ་འབུངས། །སྟོང་ཉིད་ལྟ་བ་བླ་མའི་མན་ངག་བཞིན། །འཁོར་འདས་སྟོང་ཉིད་ཆེན་པོའི་ངང་རྟོགས་ནས། །རང་རིག་འགྱུར་བ་མེད་པའི་གདིང་ཐོབ་ན། །དེ་ལ་འཁོར་འདས་རང་སྣང་ལྟ་བ་ཟེར། །ལྟ་བ་དེའི་ངང་རང་སེམས་མ་བཅོས་པར། །ངང་བཞག་དྲན་པས་གསལ་མདངས་མ་བོར་ཙམ། །ཆེད་དུ་མ་བསྒོམ་གཡེང་དུ་མ་བསྐྱུར་བར། །ཡེངས་མེད་བསྒོམ་མེད་བརྗོད་པ་བྲལ་བའི་ངང་། །བྱིང་རྨུགས་འཐིབ་གསུམ་ཉམས་ཀྱི་སྐྱོན་སྤངས་ནས། །གང་ཤར་འཛིན་མེད་རིག་པའི་ཀློང་དུ་ཞོག།དེ་ལ་སྒོམ་པ་རང་གསལ་འཛིན་མེད་བརྗོད། །དེ་ལྟར་སེམས་ཀྱི་གནས་ལུགས་ཡིན་ལུགས་རྣམས། །མ་ནོར་ཚུལ་བཞིན་རྟོགས་ནས་དེའི་ངང་དུ། །གང་ཤར་གང་སྣང་ཐམས་ཅད་རིག་པའི་རྩལ། །དེ་ལ་སྤང་བླང་དགག་སྒྲུབ་མི་བྱེད་པར། །རང་ཤར་རང་སྣང་རང་གྲོལ་གནད་རྟོགས་ན། །དེ་ལ་མ་བཅོས་རང་བྱུང་སྤྱོད་པ་ཟེར།

།རང་རིག་མངོན་གྱུར་གདོད་མ་གཞིའི་སངས་རྒྱས། །སྐུ་གསུམ་མཉམ་པ་ཉིད་ཀྱི་དབྱིངས་དེ་ལས། །ཐོབ་བྱའི་འབྲས་བུ་ཡེ་ནས་གྲུབ་པ་མེད། །དེ་ལྟར་ལྟ་སྒོམ་སྤྱོད་འབྲས་མདོར་བསྡུས་འདི། །གོ་སླའི་ཕྱིར་དུ་ཅུང་ཞིག་སྤྲོས་པ་ལས། །དོན་ལ་ལྟ་སྒོམ་སྤྱོད་འབྲས་ཐ་དད་མེད། །རང་རིག་མ་བཅོས་གཉུག་མའི་ཡེ་ཤེས་འདི། །མ་ཡེངས་འཛིན་མེད་བློ་འདས་ཆེན་པོར་སྐྱོངས། །དེ་ཡིས་ཚེ་འདིར་ཀུན་བཟང་རང་ཞལ་མཇལ། །དེ་སྐད་དད་ལྡན་སངས་རྒྱས་བཀྲ་ཤིས་ཀྱིས། །ཞལ་གདམས་དགོས་ཞེས་ནན་ཆེར་བསྐུལ་བའི་ངོར། །ཆོས་མེད་ཟོབ་བརྫུན་ཀུན་བཟང་དབང་མོས་བྲིས། །དགེ་བས་འགྲོ་ཀུན་གདོད་མའི་གཞིར་གྲོལ་ཤོག། དགེའོ།།